### Beslutning

Godkendt.

### Sagsfremstilling

## Resume og sagens baggrund

Kalundborg Refinery ønsker at igangsætte en kommune- og lokalplanlægning, der i højere grad imødekommer virksomhedens aktuelle og fremtidige behov, herunder skaber grundlag for at kunne anvende området aktivt i den grønne omstilling. Virksomheden er i dag omfattet af én kommuneplanramme og tre lokalplaner, hvor de to nyeste kun er realiseret i begrænset omfang. En revideret planlægning omfatter et kommuneplantillæg samt udarbejdelse af én ny, samlet lokalplan, der skal erstatte de gældende. Sagen lægger op til, at udvalget beslutter, hvorvidt planlægningen skal igangsættes.

## Indstillinger

Chefen for Plan, Byg og Miljø indstiller, at planprocessen igangsættes ved at indkalde ideer og forslag til planlægningen for procesanlæg mv. på [adresse].

## Behandling

Teknik- og Miljøudvalget.

## Sagsfremstilling

Planområdet udgør ca. 100 ha. og er omfattet rammeområde K06.E06, der er udlagt til Erhvervsområde for tungere erhverv, herunder industri- og produktionsvirksomhed, olieraffineringsanlæg, tanke, distributionsanlæg, administration samt lager- og værkstedsvirksomhed. Inden for området gælder tre lokalplaner, hhv. Lokalplan nr. 6.4-2 (2006), nr. 521 (2008) og nr. 523 (2011). Oversigtskort er vedlagt som bilag 1.

Virksomheden ønsker at tilpasse anvendelsen inden for området til procesanlæg i tilknytning til den grønne omstilling, bl.a. til fremstilling af grønne biobrændsler og lagring af CO2. Herudover er der behov for lagerfaciliteter til CO2 og biomasse, og arealer til solcelleanlæg på terræn, regnvandsbassiner, værksteds- og kontorbygninger samt parkering og interne veje. Det giver også anledning til at betragte og evt. udvide miljøklassen for området.

En ændret anvendelse betyder, at bebyggelsesregulerende bestemmelser skal justeres, fx er der behov for at kunne planlægge for en større bygningshøjde i området.

*Administrations anbefaling*I den kommende planlægning vil administrationen bl.a. være optaget af, hvordan området med de forskellige typer anlæg disponeres bedst muligt i området, og hvilke hensyn og nødvendige afstande, der skal have særlig opmærksomhed.

Såfremt der ikke kommer væsentlige bemærkninger til ideer og forslag, anbefales det, at planprocessen fortsætter, uden at sagen fremlægges påny.

## Økonomiske konsekvenser

Ingen.